CELEX: 32022D0482
Language: sk
Date: 2022-03-16 00:00:00
Title: Vykonávacie rozhodnutie Komisie (EÚ) 2022/482 zo 16. marca 2022 o žiadosti o registráciu európskej iniciatívy občanov s názvom „Fur Free Europe“ („Európa bez kožušín“) podľa nariadenia Európskeho parlamentu a Rady (EÚ) 2019/788 [oznámené pod číslom C(2022) 1530] (Iba anglické znenie je autentické)

25.3.2022   
               
               
                  SK
               
               
                  Úradný vestník Európskej únie
               
               
                  L 98/82
               
            
         VYKONÁVACIE ROZHODNUTIE KOMISIE (EÚ) 2022/482
         zo 16. marca 2022
         o žiadosti o registráciu európskej iniciatívy občanov s názvom „Fur Free Europe“ („Európa bez kožušín“) podľa nariadenia Európskeho parlamentu a Rady (EÚ) 2019/788
         
            
               [oznámené pod číslom C(2022) 1530]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,
         keďže:
         
                     (1)
                  
                  
                     Komisii bola 25. januára 2022 predložená žiadosť o registráciu európskej iniciatívy občanov s názvom „Fur Free Europe“ („Európa bez kožušín“).
                  
               
                     (2)
                  
                  
                     Ciele iniciatívy vyjadrili organizátori v prílohe k iniciatíve, a ide konkrétne o dosiahnutie celoúnijného zákazu: a) chovu a usmrcovania zvierat na výhradný alebo hlavný účel výroby kožušín, b) uvádzania kožušín z hospodárskych zvierat a výrobkov obsahujúcich takéto kožušiny na trh EÚ“.
                  
               
                     (3)
                  
                  
                     Ďalšie podrobnosti o predmete, cieľoch a súvislostiach iniciatívy možno nájsť v prílohe a v dodatočnom dokumente, v ktorých sa uvádzajú a podrobne opisujú dôvody na podporu ukončenia kožušinových chovov. Organizátori tvrdia, že kožušinový chov je vo svojej podstate krutý, keďže veľká väčšina zvierat chovaných na výrobu kožušín sú stále v podstate divé zvieratá, pričom prevažná väčšina občanov Únie chce, aby bol kožušinový chov zakázaný. Kožušinový chov predstavuje riziko pre zdravie zvierat a ľudí, ako aj pre pôvodnú biodiverzitu. Organizátori sa odvolávajú na iniciatívy niektorých členských štátov zamerané na odstránenie výroby kožušiny na vnútroštátnej úrovni. Tieto vnútroštátne rozdiely zároveň vedú k narušeniu vnútorného trhu Únie, čo podľa ich názoru odôvodňuje úplný zákaz kožušinového chovu v celej EÚ podľa článku 114 ZFEÚ. Organizátori takisto tvrdia, že uvádzanie kožušín zo zvierat chovaných na farmách a výrobkov obsahujúcich takéto kožušiny na trh by v Únii nemalo byť povolené.
                  
               
                     (4)
                  
                  
                     Pokiaľ ide o ciele iniciatívy dosiahnuť zákaz kožušinového chovu v celej EÚ a zákaz komercializácie kožušiny v Únii, ak sú zamerané na zlepšenie fungovania vnútorného trhu, Komisia má právomoc predkladať návrhy právnych aktov na základe článku 114 ZFEÚ. Okrem toho, pokiaľ ide o cieľ dosiahnuť zákaz kožušinového chovu v celej EÚ, možno na základe článku 43 ods. 2 ZFEÚ prijať právny akt Únie na účely vykonávania zmlúv, ktorým sa príjmu ustanovenia potrebné na dosiahnutie cieľov spoločnej poľnohospodárskej politiky.
                  
               
                     (5)
                  
                  
                     Z týchto dôvodov nie je žiadna časť iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
                  
               
                     (6)
                  
                  
                     Týmto záverom nie je dotknuté posúdenie toho, či by v tomto prípade boli splnené konkrétne skutkové a vecné podmienky požadované na to, aby Komisia konala, vrátane dodržania zásad proporcionality a subsidiarity a dodržania základných práv.
                  
               
                     (7)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (8)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená ani šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (9)
                  
                  
                     Iniciatíva s názvom „Fur Free Europe“ („Európa bez kožušín“) by sa preto mala zaregistrovať.
                  
               
                     (10)
                  
                  
                     Záver, že podmienky registrácie podľa článku 6 ods. 3 nariadenia (EÚ) 2019/788 sú splnené, neznamená, že Komisia nejakým spôsobom potvrdzuje vecnú správnosť obsahu iniciatívy, za ktorú nesie výlučnú zodpovednosť skupina organizátorov iniciatívy. Obsah iniciatívy vyjadruje len názory skupiny organizátorov a v žiadnom prípade ho nemožno považovať za vyjadrenie názorov Komisie,
                  
               PRIJALA TOTO ROZHODNUTIE:
         
            Článok 1
            Registruje sa európska iniciatíva občanov s názvom „Fur Free Europe“ („Európa bez kožušín“).
         
         
            Článok 2
            Toto rozhodnutie je určené skupine organizátorov iniciatívy občanov s názvom „Fur Free Europe“ („Európa bez kožušín“), ktorú zastupujú pani Elise FLEURY a pani Agnese MARCON, konajúce zároveň ako kontaktné osoby.
         
         
            V Bruseli 16. marca 2022
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.